Catarroja avança els tràmits per a la reparació del campanar de l'Església de Sant Miquel nou
21 jul. 2021

L'Ajuntament de Catarroja ha aprovat en junta de govern la reparació de la coberta del campanar de l'església de Sant Miquel. Aquest edifici històric data del segle XVII i te a consideració de Bé de Rellevància Local, per la qual cosa des del Consistori s'ha vist oportú la reparació de la seua coberta.

Les actuacions previstes en el campanar inclouen, entre altres, la retirada de les plantes que han crescut i l'aplicació d'un tractament herbicida, la reparació de les clivelles, així com treballs d'impermeabilització i pintura. Al llarg dels anys, s'han realitzat més reformes en l'edifici, com les vidrieres i la porta de Sant Pere del temple. L'última de les millores va consistir en la restauració de l'altar major, fa dos anys.

Des de 2015 l’Ajuntament està fent una gran faena per a rehabilitar patrimoni històric de Catarroja. En aquesta línia s’ha actuat en l’antic saló de plens de l'Ajuntament de Catarroja a l'edifici de Llotgeta; l'altar de l'església de Sant Miquel, i ara la torre del campanar i el seu enllumenat. Gran part d'aquestes reformes han sigut subvencionades per la Diputació de València.

D'altra banda, també s'ha aprovat en junta de govern atorgar la llicència a la Diputació de València per a reparar la teulada de la nau de l'Escola de Capatassos. Aquesta actuació s'emmarca en les actuacions de reforma que ja s'estan realitzant en el centre.